CELEX: 62012TN0091
Language: sk
Date: 2012-02-23 00:00:00
Title: Vec T-91/12: Žaloba podaná 23. februára 2012 — Flying Holding a i./Komisia

28.4.2012   
            
            
               SK
            
            
               Úradný vestník Európskej únie
            
            
               C 126/20
            
         Žaloba podaná 23. februára 2012 — Flying Holding a i./Komisia
   (Vec T-91/12)
   2012/C 126/40
   Jazyk konania: francúzština
   
      Účastníci konania
   
   
      Žalobkyne: Flying Holding NV (Antverpy-Wilrijk, Belgicko), Flying Group Lux SA (Luxemburg, Luxembursko) a Flying Service NV (Antverpy-Deurne, Belgicko) (v zastúpení: C. Doutrelepont a V. Chapoulaud, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil rozhodnutia Európskej komisie z 15. decembra 2011 a 17. januára 2012,
            
         
               —
            
            
               zaviazal Európsku komisiu na náhradu trov konania.
            
         
      Dôvody a hlavné tvrdenia
   
   Touto žalobou sa žalobkyne domáhajú zrušenia rozhodnutí Komisie, ktorými bola zamietnutá ich žiadosť o účasť na užšej súťaži týkajúcej sa poskytovania služieb nepravidelnej osobnej leteckej dopravy a nájmu leteckej taxislužby (1).
   Na podporu svojej žaloby žalobkyne uvádzajú päť žalobných dôvodov.
   
               1.
            
            
               Prvý žalobný dôvod je založený na chýbajúcom alebo nedostatočnom odôvodnení, keďže Komisia sa vo svojom druhom rozhodnutí zo 17. januára 2012 nezaoberala skutočnosťami, ktoré jej predložili žalobkyne po rozhodnutí z 15. decembra 2011, ani na ne nereagovala.
            
         
               2.
            
            
               Druhý žalobný dôvod je založený na porušení práva na obranu, keďže Komisia vychádzala z informácií, ktoré získala od luxemburských orgánov, bez toho, aby ich oznámila žalobkyniam pred prijatím rozhodnutia z 15. decembra 2011.
            
         
               3.
            
            
               Tretí žalobný dôvod je založený na porušení zásady riadnej správy vecí verejných, keďže Komisia v prvom rozhodnutí zohľadnila určité dokumenty bez toho, aby si od žalobkýň vyžiadala stanovisko k nim, a druhým rozhodnutím potvrdila prvé rozhodnutie bez toho, aby reagovala na nové skutočnosti, ktoré medzičasom predložili žalobkyne.
            
         
               4.
            
            
               Štvrtý žalobný dôvod je založený na porušení zásady proporcionality, keďže Komisia tým, že žalobkyniam zakázala účasť na užšej súťaži týkajúcej sa uzavretia rámcovej zmluvy z dôvodu, že poskytnuté informácie o luxemburskej spoločnosti Flying Group neboli presné, pravdivé a úplné, hoci relevantné informácie priamo súvisiace s predmetnou zákazkou boli predložené včas, neprijala opatrenie, ktoré by bolo pre žalobkyne najmenej obmedzujúce.
            
         
               5.
            
            
               Piaty žalobný dôvod je založený na porušení článku 89 finančného nariadenia (2) a článku 135 vykonávacieho nariadenia k finančnému nariadeniu (3), keďže Európska komisia vyžadovala, aby jej žalobkyne poskytli informácie o ich luxemburskej spoločnosti bez priamej súvislosti s predmetom zákazky, ktorá sa týka len leteckej dopravy z Bruselu.
            
         
      (1)  Ú. v. 2011/S 192-312059.
   
      (2)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).
   
      (3)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, s. 1; Mim. vyd. 01/004, s. 145).